PSTC รุกเจาะลูกค้า LNG-เดินเครื่อง “ท่อส่งน้ำมัน” หนุนปี 66 โตตามแผน 
PSTC ลุยกลยุทธ์ทำการตลาดเชิงรุกขยายกลุ่มลูกค้า LNG-เดินเครื่องท่อส่งน้ำมัน รับรู้รายได้ภายในปี 66 ตามแผน หนุนผลงานเข้าสู่โหมดเติบโตรอบใหม่
PSTC ลุยกลยุทธ์ทำการตลาดเชิงรุกขยายกลุ่มลูกค้า LNG-เดินเครื่องท่อส่งน้ำมัน รับรู้รายได้ภายในปี 66 ตามแผน หนุนผลงานเข้าสู่โหมดเติบโตรอบใหม่
8 ธ.ค. 2565

นางสาวปิยะภัทร์ สุวรรณสังข์ รักษาการประธานเจ้าหน้าที่บริหาร บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC เปิดเผยว่า แนวโน้มผลการดำเนินงานในไตรมาส 4/65 คาดจะเติบโตอย่างแข็งแกร่งต่อเนื่องจากไตรมาส 3/65 ที่กลุ่มบริษัทมีรายได้รวม 613.7 ล้านบาท สูงขึ้น 67.6 ล้านบาท เทียบกับไตรมาสเดียวกันของปีก่อน มาจากการเพิ่มขึ้นของรายได้จากการขาย ซึ่งสูงขึ้น 368.3 ล้านบาท
โดยภาพรวมผลการดำเนินงานโค้งสุดท้ายของปีนี้บริษัทฯ เริ่มมีการฟื้นตัวขึ้นอย่างชัดเจน สาเหตุหลักมาจากการขายอุปกรณ์งานโครงการในระหว่างไตรมาสที่เพิ่มขึ้น และรายได้จากการขายผลิตภัณฑ์เชื้อเพลิง LPG, LNG, และ NGV สูงขึ้น โดยเฉพาะ LNG ซึ่งมีปริมาณขายสูงขึ้น 72% และราคาขายเฉลี่ยสูงขึ้น 65% เนื่องจากราคาต้นทุน LNG ในตลาดมีการปรับตัวสูงขึ้น
ทั้งนี้บริษัทฯ มีแผนจะทำการตลาดเชิงรุกขยายกลุ่มลูกค้า Private PPA ให้มากขึ้น เน้นกลุ่มลูกค้าโรงแรม, โรงพยาบาล, ห้างสรรพสินค้า, โรงงานอุตสาหกรรม และยังมีเป้าหมายการขายกลุ่มลูกค้า LNG ใหม่ๆ มากขึ้น โดยเชื่อว่าจุดแข็งของกลุ่มบริษัทที่สามารถให้บริการลูกค้าได้ครบวงจรและการเป็นผู้นำในตลาดจะสร้างความเชื่อมั่นให้ลูกค้าได้
สำหรับแนวโน้มในปี 66 มั่นใจว่าจะเป็นปีที่บริษัทฯ จะมีการเติบโตรอบใหม่ โดยให้ความสำคัญใน 3 กลุ่มธุรกิจหลัก ได้แก่ 1.ธุรกิจโรงไฟฟ้า เน้นไปที่โรงไฟฟ้าพลังงานแสงอาทิตย์ ซึ่งขยายทำโซล่ารูฟท็อปให้เอกชน มีการจำหน่ายขายไฟ ในรูปแบบของ Private PPA, 2. ธุรกิจก่อสร้างที่เกี่ยวเนื่องกับพลังงาน นอกจาก backlog ในมือยังเตรียมตัวเข้าประมูลโครงการขนาดใหญ่อีกหลายโครงการในปี 66 ซึ่งเป็นโครงการก่อสร้างที่บริษัทฯมีความเชี่ยวชาญ, 3.ธุรกิจจำหน่าย LNG เจาะกลุ่มไปยังโรงงานอุตสาหกรรมขนาดใหญ่และมีคอนแทคในลักษณะสัญญาระยะยาว 5-10 ปี และ ธุรกิจการให้บริการขนส่งน้ำมันทางท่อ เส้นทางภาคตะวันออกเฉียงเหนือ (TPN)
ส่วนของโปรเจกต์โครงการระบบท่อขนส่งน้ำมัน เส้นทางภาคตะวันออกเฉียงเหนือ จากสถานีคลังเก็บน้ำมันที่สระบุรีถึงสถานีคลังเก็บน้ำมันขอนแก่น รวมระยะทาง 342 กิโลเมตร ซึ่งดำเนินการโดยบริษัท ไทย ไปป์ ไลน์ เน็ตเวิร์ค จำกัด หรือ TPN บริษัทร่วมทุนระหว่างกลุ่มบริษัท PSTC และ บริษัท ผลิตไฟฟ้า จำกัด (มหาชน) หรือ EGCO ได้เสร็จสมบูรณ์ และอยู่ในช่วงทดลองระบบการขนส่งทางท่อ และคาดว่าจะ COD และรับรู้รายได้ในปี 66